Proiectul educațional „Obiceiuri și tradiții strămoșești”, inițiat de Școala Gimnazială „Mihai Eminescu” Zalău, în coordonarea doamnelor Corina Crăciunaș – profesor pentru învățământ primar și Anca Făgărași – profesor și director al Școlii Gimnaziale „Mihai Eminescu” din Zalău, a ajuns la cea de-a doua ediție.
În acest proiect educațional au fost implicați mai mulți parteneri: Inspectoratul Școlar Județean Sălaj, Casa Municipală de Cultură Zalău, Centrul de Cultură și Artă al Județului Sălaj, Școala Populară de Arte și Meserii, Muzeul Județean de Istorie și Artă Zalău, Palatul Copiilor Zalău, Asociația Învățătorilor Sălăjeni și, nu în ultimul rând, Asociația de părinți „Hyperion” a Școlii Gimnaziale „Mihai Eminescu” Zalău.
Festivalul „Obiceiuri și tradiții strămoșești”, la care au participat peste 800 elevi și 30 cadre didactice, s-a desfășurat în Amfiteatrul din Parcul Municipal Central Zalău. Aici, cei prezenți s-au putut bucura de un real spectacol cultural-artistic, punând accent pe folclor, tradiții și obiceiuri.
La acest festival, care a devenit interjudețean, au participat peste 800 de elevi și 30 de cadre didactice, provenite din 13 unități de învățământ din județul Sălaj și din 5 unități școlare partenere, din județele Arad, Bihor, Bistrița-Năsăud, Cluj și Maramureș.
Tema ultimei activități desfășurate prin intermediul festivalului interjudețean a fost „Prin copii, tradițiile rămân vii”, iar scopul acestui festival a fost acela de a uni, prin tradiții și obiceiuri strămoșești, toți elevii implicați în proiect.
Fiecare clasă participantă a prezentat un cântec, un joc, un obicei sau o tradiție strămoșească, iar reprezentanții instituțiilor partenere au susținut, la rândul lor, diferite momente artistice cu aceeași tematică.
Mesajul acestui festival este că tradițiile și obiceiurile strămoșești vor rămâne moștenire copiilor noștri, dacă le vom transmite dragostea și respectul pentru patrimoniul etnografic românesc și valorile pe care acesta le promovează.